Bybelskool » MARKUS 1:21-28
21 Hulle kom toe by Kapernaum. En op die Sabbat het Hy dadelik in die sinagoge ingegaan en onderrig gegee.
22 Hulle was verwonderd oor sy onderrig, want Hy het hulle onderrig soos iemand wat gesag het en nie soos die skrifkenners nie.
23 En net toe was daar in hulle sinagoge 'n man met 'n onrein gees en hy het geskree:
24 "Wat het U met ons te doen, Jesus van Nasaret? Het U gekom om ons te vernietig? Ek weet wie U is; U is die Heilige van God."
25 Maar Jesus het hom tereggewys en gesê: "Bly stil en gaan uit hom uit."
26 En die onrein gees het hom stuiptrekkings laat kry en het met 'n harde stem geskree en uit hom uitgegaan.
27 En almal was verbaas sodat hulle onder mekaar geredeneer en gesê het: "Wat is dit hierdie? 'n Nuwe onderrig met gesag? Hy gebied selfs die onrein geeste en hulle gehoorsaam Hom."
28 Onmiddellik het die gerug oor Hom oraloor in die hele omgewing van Galilea versprei. (ASV)
1:22 Jesus se onderrig (didagé – lering) is vir Markus baie belangrik. Hy noem Jesus 'n hele paar keer 'n Leermeester of Leraar (Mark 4:38; 5:35; 9:17,38; 10:17,20,35; 12:14,19,32; 14:14). Jesus is ook die enigste wat dié titel in Markus het. Hy praat ook gereeld van Jesus se onderrig (Mark 1:27; 4:1; 6:2,34; 7:7; 8:31; 11:18; 12:14,35; 13:28; 14:49).
Die bevryding van die onrein gees volg die klassieke patroon. Daar is eerstens die ontmoeting (vers 23) waartydens die man in opstand kom teen Jesus, besete deur die onrein gees.
Dit bly natuurlik verstommend dat iemand met 'n onrein gees in 'n gemeente kan aanbid sonder enige probleme … totdat Jesus opdaag!
Dit wys ook vir ons dat Jesus se onderrig nie harmonie of eenheid bring nie, maar verdeling en stryd. Want sy onderrig ontbloot die onreinheid van mense en dié dinge wat hulle bind.
1:24 Daar is tweedens die verdediging van die onrein gees, soos ons reeds by Lukas kennis geneem het.
Dit wys ons ook dat Jesus geen geduld het met onreinheid nie. Hy stop onreinheid in sy spore en verwyder dit uit ons lewens. Soos Johannes in sy eerste brief skryf: "Hy is getrou en regverdig om ons die sondes te vergewe en ons van alle ongeregtigheid te reinig." (1 Joh 1:9).
1:28 Let ook op hoe 'die gerug oor Hom onmiddellik oraloor in die hele omgewing van Galilea versprei. 'n Skare mense sou Jesus hierna begin volg, sodat Hy gou hierna nie meer openlik in 'n dorp kon kom nie en soms buite in die veld moes bly (Mark 1:45).
Die gemeenskap waarin ons leef, gee hoog op oor verdraagsaamheid. Die grootste fout wat jy kan begaan, is dat jy iemand anders aanstoot sal gee, of iemand sleg sal laat voel, of sy of haar gevoelens sal seermaak deur byvoorbeeld die waarheid van die Skrif aan hulle te verkondig.
Dit is heel anders as die optrede wat Jesus vir ons modelleer. Sy onderrig bring verdeling, want Hy verkondig die waarheid van God self. Daardie waarheid was in stryd met die heersende moraal van sy tyd. Dit is daarom ook in stryd met die moraliteit van ons tyd.
Jesus ontbloot hier 'n gemeente wat só verdraagsaam geword het teenoor onreinheid dat hierdie man met 'n onrein gees ongehinderd saam met die res van die gemeente kon aanbid. In plaas daarvan om hom te help uit sy verlorenheid, het hulle hom daarin bevestig deur hulle aanvaarding.
Maar belangrik, Jesus dryf nie die man uit nie, maar die onrein gees. Dit is 'n belangrike onderskeid wat ons moet onthou. Daardeur bring Hy bevryding vir die man, maar berispe Hy uiteindelik nie net die onrein gees nie, maar ook by implikasie die gemeente dat hulle deur hulle verdraagsaamheid die waarheid van verlossing van hierdie man weerhou het. Dit het hom amper die ewigheid gekos!